b'\n_START_ARTICLE_\nJanez Zorec\n_START_SECTION_\n\xc5\xbdivljenje in delo\n_START_PARAGRAPH_\nZorec se je rodil slovenskim star\xc5\xa1em, mizarju Francu in Mariji Antoniji Zorec (rojeni Kogov\xc5\xa1ek) v Buenos Airesu. V rojstnem mestu je obiskoval gimnazijo (maturiral 1967) ter vzporedno slovenski osnovni (8 let) in srednje\xc5\xa1olski te\xc4\x8daj (5 let). \xc5\xa0tudiral je astronomijo (1967\xe2\x80\x931971), matematiko (1969\xe2\x80\x931972) in fiziko (1970\xe2\x80\x931974) na univerzi v La Plati. Na univerzi v Parizu je 1977 magistriral iz fizike in 1986 doktoriral z disertacijo Structure et rotation diff\xc3\xa9rentielle dans les \xc3\xa9toiles B avec et sans \xc3\xa9mission. Leta 1971 se je kot asistent zaposlil na fakulteti za astronomijo v La Plati, od 1972-1975 je bil prav tam docent. Deloval je tudi na in\xc5\xa1titutu za astronomijo in fiziko v Buenos Airesu. Leta 1982 se je zaposlil na dr\xc5\xbeavnem in\xc5\xa1titutu za astronomijo v Parizu. V znanstvenoraziskovalnem delu se je posvetil prou\xc4\x8devanju aktivnosti zvezd tipa B (to so nepravilne spremenljivke, ki se hitro vrtijo, izgubljajo snov in so obdane z ovojnico. Iz opazovanj dolo\xc4\x8da s spektralno analizo in spektrofotometrijo njihove zna\xc4\x8dilnosti in spremembe. S postavitvijo teoreti\xc4\x8dnih modelov sku\xc5\xa1a razlo\xc5\xbeiti, kako pride do opazovanih aktivnosti in kako nastajajo ovojnice teh zvezd)._NEWLINE_V mednarodnih revijah je objavil ve\xc4\x8d znanstvenih \xc4\x8dlankov. Ukvarja se tudi s pedago\xc5\xa1kim delom. Poleg predavanj na univerzah v Argentini je predaval tudi na univerzah v Franciji, Peruju in ZDA ter na Mednarodni \xc5\xa1oli za nadaljevalni \xc5\xa1tudij v Trstu. Aktivno sodeluje na simpozijih IAU.'